ET Euroopa Liidu Teataja C 19/21

Väikese muudatuse heakskiitmise taotluse avaldamine kooskõlas Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 53 lõike 2 teise lõiguga

(2018/C 19/10)

Euroopa Komisjon on kõnealuse väikese muudatuse heaks kiitnud kooskõlas komisjoni delegeeritud määruse (EL) nr 664/2014 (1) artikli 6 lõike 2 kolmanda lõiguga

VÄIKESE MUUDATUSE HEAKSKIITMISE TAOTLUS

Väikese muudatuse heakskiitmise taotlus kooskõlas Euroopa Parlamendi ja nõukogu määruse (EL) nr 1151/2012 (2) artikli 53 lõike 2 teise lõiguga

„MAGIUN DE PRUNE TOPOLOVENI“

ELi nr: PGI-RO-02194-30.9.2016

KPN ( ) KGT ( X ) GTT ( )

1. Taotlejate rühm ja õigustatud huvi

SC Sonimpex Topoloveni SRL Aleea Barajul Cucuteni, nr 4 Bloc M5A, scara 1, apartament 10 Bucureşti, sector 3 ROMÂNIA Tel/faks +40 213402666; +40 213046066 E-post: sonimpex.magiun@gmail.com

Tootmiskoht: Topoloveni, strada Maximilian Popovici, nr 56, judeţ Argeş, RUMEENIA.

SC Sonimpex Topoloveni on toote „Magiun de prune Topoloveni“ ainuke tootja, seega on tal õigustatud huvi muutmistaotluse esitamiseks.

2. Liikmesriik või kolmas riik

Rumeenia

3. Tootespetsifikaadi osa, mida muutmine hõlmab

— ☒ Toote kirjeldus — ☐ Päritolutõend — ☒ Tootmismeetod — ☐ Seos piirkonnaga — ☐ Märgistus — ☒ Muu: Tootespetsifikaadi sätetele vastavust kontrollivate ametiasutuste nimed, aadressid ja täpsed ülesanded

4. Muudatus(t)e liik

— ☐ Registreeritud KPNi või KGT tootespetsifikaadi muudatus, mis ei ole oluline määruse (EL) nr 1151/2012 artikli 53 lõike 2 kolmanda lõigu kohaselt ja mis ei eelda avaldatud koonddokumendi muutmist. — ☒ Registreeritud KPNi või KGT tootespetsifikaadi muudatus, mis ei ole oluline määruse (EL) nr 1151/2012 artikli 53 lõike 2 kolmanda lõigu kohaselt ja mis eeldab avaldatud koonddokumendi muutmist. — ☐ Registreeritud KPNi või KGT tootespetsifikaadi muudatus, mis ei ole oluline määruse (EL) nr 1151/2012 artikli 53 lõike 2 kolmanda lõigu kohaselt ja mille kohta ei ole avaldatud koonddokumenti (või sellega võrdväärset). — ☐ Registreeritud GTT tootespetsifikaadi muudatus, mis on määruse (EL) nr 1151/2012 artikli 53 lõike 2 neljanda lõigu kohaselt väike.

5. Muudatus(ed)

Toote kirjeldus

KGT toodet „Magiun de prune Topoloveni“ ei muudeta ja selle omadused säilitatakse täies ulatuses.

Tootespetsifikaadi 3. peatüki („Toiduaine kirjeldus“) punktis 3.3 („Kõlblikkusaeg“) märgitud kestust on pikendatud 24 kuult 36 kuuni purkides säilitatava toote puhul.

Põhjendus

Tootmisüksuse spetsialistide töörühma tehtud uuring toote muutumise kohta aja jooksul, mida kinnitasid erilaboratooriumi tehtud katsed, näitas, et KGT toode „Magiun de prune Topoloveni“ säilib selle aja jooksul, ilma et organoleptilised ja füüsikalis-keemilised omadused muutuksid (katseprotokollid nr 2908/4.7.2016 ja nr 3066/14.7.2016, kaitstud geograafilise tähisega toote „Magiun de prune Topoloveni“ organoleptilise analüüsi tulemused ja tõlgendamine nr 945/14.7.2016, IBA laboratoorium, București).

Tootmismeetod

Tootmismeetodit ei muudetud. Samas tuleb parandada või ajakohastada algses tootespetsifikaadis või koonddokumendis esitatud teatavaid mõisteid ja väärtusi.

1. Redaktsiooniline parandus. Väärtus „50–52 °-ni Brixi skaala järgi“ asendatakse õige väärtusega „55 kraadini Brixi skaala järgi“.

Esialgses tootespetsifikaadis avastati redaktsiooniline viga (6. peatüki „Toiduaine valmistamismeetodi kirjeldus“ osa „Kontsentreerimine“). Õige väärtus ei ole „50–52 kraadi Brixi skaala järgi“, vaid „55 kraadi Brixi skaala järgi“. See viga kandus üle ka koonddokumenti (punkti 3.5. „Tootmise erietapid, mis peavad toimuma määratletud geograafilises piirkonnas“ osa „Kontsentreerimine“).

Põhjendus

Taotlejate rühm leiab, et see trükiviga tuleks parandada, kuna tootespetsifikaadi 3. peatükis on esitatud õige väärtus „55 kraadi Brixi skaala järgi“. Eespool nimetatud tootespetsifikaadis ja koonddokumendis ilmnes redaktsiooniline viga peatüki „Toiduaine kirjeldus“ punktis 3.2. „Füüsikalis-keemilised omadused“ seoses parameetriga „Kuivainesisaldus“.

2. Mõiste „ankrukujulised puust mõlad“ on asendatud mõistega „ankrukujulised mõlad“.

Põhjendus

Selleks et tagada toote kvaliteedi range jälgimine, investeeris tootmisüksus oma tootmisvahendite kaasajastamisse, hankides uued kahekordse seinaga katlad, mida kasutatakse ploomimassi kontsentreerimise käigus. Kõnealused uued seadmed on varustatud roostevabast terasest ankrukujuliste mõladega. Mõlade materjali muutmine ei avalda mingit mõju lõpptoote organoleptilistele omadustele. Sellega seoses on tootespetsifikaadis väljendist „puust ankrukujulised mõlad“ sõna „puust“ välja jäetud (6. peatüki „Toiduaine valmistamismeetodi kirjeldus“ teise lõigu osas „Kontsentreerimine“) ja koonddokumendis (punktis 3.5 „Tootmise erietapid, mis peavad toimuma määratletud geograafilises piirkonnas“ ja 5. peatüki „Seos geograafilise piirkonnaga“ punktis 5.2 ja punkti 5.3 kuuendas lõigus).

See muudatus vastab Euroopa Parlamendi ja nõukogu määruses (EÜ) nr 852/2004 (3) sätestatud nõuetele (V peatüki „Nõuded seadmetele“, artikli 1 punkt b).

3. Tootespetsifikaadist ja koonddokumendist jäetakse välja lause „keemilisi väetisi kasutatakse mõõdukalt“.

Põhjendus

Koonddokumendi punktis 3.3 ja tootespetsifikaadis (lk 4, „Toiduaine kirjeldus“) tuleks meie ettepaneku kohaselt jätta välja lause „keemilisi väetisi kasutatakse mõõdukalt“, kuna neil ei ole suurt mõju lõpptootele ning need ei muuda oluliselt toote füüsikalis-keemilisi omadusi.

Lauseosa „keemilisi väetisi kasutatakse mõõdukalt“ väljajätmist põhjendame sellega, et me sooviks küll toota KGT toodet „Magiun de prune Topoloveni“ mahepõllunduses kohaldatavate standardite kohaselt, kuid võttes arvesse asjaolu, et Rumeenia turu nõudlus ei lange ühte selle sooviga, otsustasime sellisest tootest loobuda.

Muu

1. Spetsifikaadi sätetele vastavust kontrollivate ametiasutuste nimed ja aadressid

Põhjendus

Tootespetsifikaadi 9. peatükis („Spetsifikaadi sätetele vastavust kontrollivate ametiasutuste nimed, aadressid ja täpsed ülesanded“) soovib taotlejate rühm (9. peatükk) vahetada sertifitseerimisasutuse nime ja kontaktandmed, sellega seoses tuleks nimi „LAREX CERT“ asendada nimega „CERTIND SA“. See muudatus hõlmab ka koonddokumendi punkti 3.7 („Erieeskirjad märgistamise kohta“) viimast lõiku.

Kontrolli- ja sertifitseerimisasutus CERTIND SA on akrediteeritud standardi R EN ISO/CEI 17065:2013 kohaselt KPN/KGT nõuetele vastavuse sertifitseerimiseks vastavalt määruses (EL) nr 1151/2012 sätestatud nõuetele.

6. Ajakohastatud tootespetsifikaat (üksnes KPNi ja KGT puhul)

Viide tootespetsifikaadile avaldatakse veebisaidil www.madr.ro (2015 aasta detsembri väljaanne 1, versioon 1):

http://www.madr.ro/industrie-alimentara/sisteme-de-calitate-europene-si-indicatii-geografice/produse-agricole-si-alimentare/caiete-de-sarcini-2016.html

KOONDDOKUMENT

„MAGIUN DE PRUNE TOPOLOVENI“

ELi nr: PGI-RO-02194-30.9.2016

KPN ( ) KGT ( X )

1. Nimetus(ed)

„Magiun de prune Topoloveni“

2. Liikmesriik või kolmas riik

Rumeenia

3. Põllumajandustoote või toidu kirjeldus

3.1. Toote liik

Klass 1.6. Puuviljad, köögiviljad ja teraviljad töötlemata ja töödeldud kujul

3.2. Punktis 1 esitatud nimetusele vastava toote kirjeldus

„Magiun de prune Topoloveni“ (Topoloveni ploomidžemm) on peeneteraline, ühtlase konsistentsi, ilma tahkete tükkideta ja ploominaha osakesteta moos, mille pind on tänu kohalikule valmistusmeetodile sädelev. Džemm valmistatakse hoolikalt valitud kvaliteetsetest täisvalminud ploomidest. Ploominahku lõpptootest ei eraldata, mis suurendab džemmi toiteväärtust, kuivõrd just ploominahk sisaldab kõige rohkem bioloogilisi aktiivaineid ja fütotoitaineid (antioksüdandid, vitamiinid, lahustuvad ja lahustumatud kiudained jne).

Ploomidžemmi värvus on tumepruun, kuna ploomid on täiesti valminud. Džemmi värvust mõjutab ka pikk keetmisaeg toote kontsentreerimise etapi käigus.

Ploomidžemmil on magushapu ja hea valminud ploomi maitse ning tugev ja meeldiv lõhn, puudub ebaloomulik või kõrbenud, samuti käärinud või hallitanud viljade lõhn ja maitse.

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

Toote „Magiun de prune Topoloveni“ valmistamiseks kasutatakse täiesti valminud ploome, mis pärinevad ploomipuu (Prunus domestica L. ssp domestica) eri sortidest ja neist aretatud sortidest (nn brumării-sordid): ’Stanley’, ’Piteștean’, ’Tuleu timpuriu’, ’Tuleu gras’, ’Grasă ameliorată’, ’Grasă Romanească’, ’Bistrițeană’, ’Vănată Românească’, ’Brumării’, ’Vâlcean’, ’Centenar’, ’Pescăruș’, ’Dâmbovița’, ’Tomnatici de Caransebeș’, ’Silvia’, ’Boambe de Leordeni’.

Nende sortide viljadel on vajalikud omadused džemmi valmistamiseks, sest need ploomid sisaldavad tänu pikaajalise mõõduka temperatuuri juures toimunud valmimisele olulisel määral glütsiide (looduslikke suhkruid) ja C-vitamiini.

„Magiun de prune Topoleveni“ valmistamiseks kasutatakse üksnes täiesti valminud ja hoolikalt valitud vilju. Viljad peavad olema terved ning neil ei tohi olla hallituse jälgi, mehaanilisi vigastusi ega putukate, lestaliste või muude parasiitide põhjustatud kahjustusi.

3.4. Tootmise erietapid, mis peavad toimuma määratletud geograafilises piirkonnas:

—

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

„Magiun de prune Topoloveni“ valmistamiseks kasutatavate ploomide töötlemisettevõte peab asuma punktis 4 osutatud geograafilises piirkonnas.

Viljade vastuvõtmine: ploomid võetakse vastu töötlemispiirkonnas ja paigutatakse spetsiaalselt selleks ette nähtud jahedasse, puhtasse ja ebaloomulikest lõhnadest vabasse hoidlasse.

Pesemine: viljade pesemine toimub masinate abil, mis on varustatud külma joogiveega loputusduššidega. Loputamine toimub pideva järelevalve all, et vältida liiva või muu prügi sattumist lõpptootesse.

Sorteerimine: pestud ploomid suunatakse liikuvale lindile, kus veendutakse nende nõuetelevastavuses ja eemaldatakse nõuetele mittevastavad viljad.

Kuumtöötlemine: töötlus seisneb viljade autoklaavimises spetsiaalsetes roostevabast terasest anumates auru abil temperatuuril 80 °C 1,5atmosfäärise rõhu all 4–5 minuti jooksul.

Läbi sõela pressimine toimub kahes etapis: esimese etapi käigus kasutatakse maksimaalselt 3 mm suuruste aukudega sõela, teisel korral sõela, mille aukude läbimõõt on 1,8–2 mm, nii et saadakse võimalikult puhas ja homogeenne segu.

Kontsentreerimine: toote Magiun de prune Topoloveni valmistamiseks kontsentreeritakse läbi sõela pressitud ploomimassi keetmise teel kahekordse põhjaga avatud kateldes, kuni saavutatakse kuivaine kontsentratsioon vähemalt 55 %. Kontsentreerimine seisneb ploomidest kindlaksmääratud temperatuuri juures vee eraldamises. Selleks kasutatakse auru, mis ringleb katla kahe põhja vahel. Kontsentreerimine kestab 9–12 tundi sõltuvalt tooraine kuivainesisaldusest ja toimub seni, kuni ploomimassi kontsentratsioon jõuab 55 kraadini Brixi skaala järgi.

Kahekordse põhjaga katlad on varustatud ankrukujuliste mõladega, mis tagavad, et ploomimass on pidevalt ühtlane, ja väldivad ploomimassi kinnijäämist katla seina külge ja karamellistumist. Toote kontsentratsiooni kontrollib lõpptoote kvaliteedi kindlaksmääramiseks vastava kvalifikatsiooniga töötaja kantava refraktomeetri abil. Massi edasine keetmine pärast seda, kui on saavutatud kontsentratsioon 60 kraadi Brixi skaala järgi, ei ole soovitatav, sest toode „Magiun de prune Topoloveni“ võib omandada kõrbenud lõhna ja maitse, samas võib kuumutusaja vähendamine tuua kaasa lõpptoote käärimisohu.

Tünnidesse jaotamine ja jahutamine: „Magiun de prune Topoloveni“ partii jagatakse ühtlaselt kolme 200 liitrise mahuga tünni, mis on vooderdatud polüvinüülkloriidist (toidukilest) kottidega. Jaotamine toimub puust vahendite (suurte lusikate) abil õhukeste kihtide kaupa, et jahutada toode võimalikult kiiresti väliskeskkonna temperatuurini, seejärel paigutatakse tünnid spetsiaalsetesse hoidlatesse.

Toidukilega vooderdatud tünnide täitmine kestab 5–7 päeva, selle aja jooksul jahtub „Magiun de prune Topoloveni“ välistemperatuuri mõjul täielikult. Jahtumise kontrollimine toimub organoleptiliselt väikese segamisriista või puulusika abil.

Säilitus- ja magusainete lisamine on sõltumata kasutatud tooraine kvaliteedist keelatud.

3.6. Sellise toote märgistamise erieeskirjad, millele registreeritud nimetus viitab

„Magiun de prune Topoloveni“ kvaliteedi säilitamiseks toimub toote villimine ja esialgne ladustamine kindlaksmääratud geograafilises piirkonnas, st Topoloveni linnas. „Magiun de prune Topoloveni“ kontsentreerimise ja jahutamise protsessi tuleb hoolikalt järgida.

Kui villimise protsessi ei järgita, võivad füüsikalis-keemilised ja bioloogilised mõjutegurid õhu ja välissoojuse mõjul muuta džemmi värvus-, maitse- ja lõhnaomadusi.

Seetõttu on oluline kontrollida toodet kogu villimis- ja jahutamisetapi jooksul, et vältida kondensaadi, st üliväikese veekoguse tekkimist, mis võib olla soodsaks kasvupinnaseks mikroorganismidele (bakterid, pärmi- ja hallitusseened).

„Magiun de prune Topoloveni“ villitakse tünnidesse või purkidesse.

Tünnidesse villimisel vooderdatakse need toidukilega (polüvinüülkloriidist kotid). Džemmi sisaldavatel tünnidel lastakse jahtuda, seejärel puhastatakse polüvinüülkloriidist (toidukilest) kottide ääred ja volditakse kokku, koti peale asetatakse veel üks polüvinüülkloriidist (toidukilest) ketas, seejärel suletakse tünnid hermeetiliselt kaanega.

Tünnidesse villimine on vajalik seetõttu, et džemmi ainukeseks tooraineks on värsked ploomid, mida on võimalik osta vaid lühikese, maksimaalselt kuuekümne päeva pikkuse ajavahemiku jooksul (15. augustist kuni hiljemalt 15. oktoobrini). Tünnidesse villitud toodet ei pastöriseerita.

Klaaspurkidesse villimise korral jagatakse „Magiun de prune Topoloveni“ partii automaatselt (villimisliini abil) õige suurusega osadeks, villitakse purkidesse, mis suletakse seejärel kaanega ja suunatakse pastöriseerimisele, mis toimub järgmistes tingimustes:

— 350 grammiste purkide puhul järgitakse järgmisi nõudeid: purkide temperatuur viiakse 15 minuti jooksul 100 °C-ni, saavutatud temperatuuri hoitakse 25 minutit, seejärel jahutatakse 15 minuti jooksul uuesti algtemperatuurini.

— 800 grammiste purkide puhul järgitakse järgmisi nõudeid: purkide temperatuur viiakse 15 minuti jooksul 105 °C-ni, saavutatud temperatuuri hoitakse 45 minutit, seejärel jahutatakse 15 minuti jooksul uuesti algtemperatuurini.

Pärast autoklaavist väljavõtmist pannakse „Magiun de prune Topoloveni“ purgid konteineritesse ja ladustatakse spetsiaalselt selleks ette nähtud puhtasse, jahedasse (maksimaalne temperatuur 20 °C), hästi ventileeritud, külmumise eest kaitstud ja ilma ebaloomuliku lõhnata hoidlasse.

Ploomide keetmine, ploomimassi kontsentreerimine ja lõpuks džemmi tünnidesse villimine nõuab küllaltki palju aega, mis on samuti üks „Magiun de prune Topoloveni“ valmistamise eripärasid.

Igal pakendil on tootja märgis. Märgisel peab olema tekst „Magiun de prune Topoloveni“. Pärast ühenduse ametiasutustes registreerimist peab pakendile paigutatud märgisel olema tekst „kaitstud geograafiline tähis“ või lühend KGT, mis peab asuma toote nimetuse „Magiun de prune Topoloveni“

Märgise parempoolses osas paikneb kontrolli- ja sertifitseerimisasutuse väljastatud toote sertifitseerimistähis „CERTIND SA“.

4. Geograagifilise piirkonna täpne määratlus

— Topoloveni linn,

— Vițichești küla,

— Țigănești küla,

— Boțarcani küla,

— Gorănești küla,

— Crințești küla,

— Inuri küla,

— Goleștii-Badii küla.

5. Seos geograafilise piirkonnaga

Geograafilise piirkonna eripära:

Topoloveni puuviljakasvatuspiirkond on ploomikasvatuseks sobilik tänu mõõdukale kontinentaalsele kliimale ning mullastiku- ja ilmastikutingimustele. Eeskätt puudutab see mäenõlvu, kus aasta keskmised temperatuurid on kõrgemad kui ülejäänud puuviljakasvatuspiirkondades. Piirkonda iseloomustavad punakaspruunid leetmullad.

Kõige levinumaks mullastikutüübiks on pruunmullad, mis võivad olla leetjad mullad või madala või keskmise huumusesisaldusega erodeerunud, kolluviaalsed või alluviaalsed pruunmullad.

Piirkonna kliimatingimused on puuviljakasvatuse jaoks soodsad: pikaajaline aasta keskmine temperatuur on 9,7 °C, kõrgeim mõõdetud temperatuur on 38,8 °C ja madalaim mõõdetud temperatuur – 24,4 °C, aasta keskmine sademete hulk on 663,3 mm.

Esimesed sügisesed öökülmad saabuvad oktoobri lõpus ja miinuskraadid võivad esineda kuni aprilli keskpaigani, erandlikult võib öökülmi olla ka hiljem.

Erinevate sortide osakaal sõltub konkreetse aasta kliimatingimustest.

Ploome kasvatatakse ligikaudu 25 %-l puuviljakasvatuseks kasutatavast territooriumist, Argesi piirkonnas hõlmavad ploomiistandused ligikaudu 17 000 hektarit.

Kohalike elanike erilised oskused, mis on vajalikud ploomide valimise, džemmi keetmise ja laagerdamise ning toote omaduste organoleptilise kontrollimise jaoks, on aidanud kaasa džemmi valmistamisviisi säilimisele ja täiustumisele kõnealuses geograafilises piirkonnas.

Toote eripära

„Magiun de prune Topoloveni“ näol on tegemist tihke konsistentsiga tootega, mida valmistatakse hoolikalt valitud täielikult valminud ploomidest erilises (kahekordse põhjaga) katlas keetmise teel nii, et katel ei puutu vahetult kuumutuspinnaga kokku. Džemmi segatakse keetmise ajal pidevalt ankrukujuliste mõlade abil. Seoses vee eraldumisega keetmise käigus sisaldab „Magiun de prune Topoloveni“ rohkesti lahustuvaid ja lahustumatuid kiudaineid (34,2 %) ning ei sisalda lisatud suhkrut ega muid magustavaid või ploomi lõhna või maitsega aineid.

Põhjuslik seos geograafilise piirkonna ja (kaitstud päritolunimetusega) toote kvaliteedi või omaduste vahel või (kaitstud geograafilise tähisega) toote erilise kvaliteedi, maine või muude omaduste vahel

Seos „Magiun de prune Topoloveni“ ja tootmispiirkonna vahel põhineb eeskätt toote tuntusel, mille aluseks on pikaajaline traditsiooniline eriomane tootmisviis ning erakordselt heal kvaliteedil põhinevad tervislikud omadused, mis on saavutatud tänu kohalikule oskusteabele ja kohaliku valmistusmeetodi kasutamisele.

Kohaliku päritoluga valmistusmeetod seisneb selles, et kindlatest sortidest ploome keedetakse kahekordse põhjaga avatud kateldes, kusjuures segu segatakse pidevalt, kuni pikema aja jooksul valmib džemm, millele ei lisata ei suhkruid ega muid säilitusaineid.

Kohalike elanike oskused ja kogemused erinevad Rumeenia teiste piirkondade ja naaberalade elanike omadest, sest toote keetmis- ja kontsentreerimisprotsess toimub kahekordse põhjaga avatud kateldes, mitte hermeetiliselt suletud anumates.

Kohalikku džemmi valmistamise meetodit on aegade jooksul põlvest põlve edasi antud – seetõttu on säilinud toote tuntus asjaomases geograafilises piirkonnas ja kogu riigis.

Etnograafilistes allikates leidub viiteid selle kohta, et ploomidžemm on olnud Topoloveni piirkonna elanike enamiku jaoks oluline toode ja sissetulekuallikas. Topoloveni laat, mis on kõnealuses piirkonnas omasuguste seas suurim, on tuntud ploomidest valmistatud toodete, eeskätt džemmi turustuskohana kogu Lõuna-Karpaatias.

Kuna keetmise käigus eraldub puuviljadest vesi, võimaldab ploomide kontsentreerimine kindla temperatuuri juures ja segu pidev liigutamine ankrukujuliste mõladega saavutada tootele „Magiun de prune Topoloveni“ iseloomuliku kvaliteedi ja omadused. Selliseid tehnilisi etappe ei kasutata mitte üheski teises piirkonnas.

Toote „Magiun de prune Topoloveni“ tuntus põhineb ploomidžemmi tootmise pikkadel traditsioonidel. Kohalike arhiivide andmeil ulatub džemmitootmise traditsioon kõnealuses piirkonnas 1914. aastasse, kui üks kohalik perekond (Maximilian Popovici pere) rajas esimese džemmivabriku.

1941. aastal ostis vabriku põllumajandusministeerium ning selle nimeks sai Topoloveni Kooperatiiv (Cooperativa din Topoloveni). Ühtlasi suurenes ploomidžemmi toodangumaht. 1972. aastal muudeti vabriku nimetust uuesti – selleks sai Pitești köögivilja- ja puuviljatoodete ettevõte (Intreprinderea de legume și fructe Pitești). 1981. aastal ostis vabriku ära kohalik omavalitsus, kes andis sellele nime Topoloveni köögi- ja puuviljade töötlemis- ja turustusettevõte (Intreprinderea de prelucrarea și industrializarea legumelor si fructelor Topoloveni). 2001. aastal sai ettevõtte uueks omanikuks äriühing S.C. Sonimpex Serv Com S.R.L. Ettevõte toodab praegu aastas ligikaudu 200 tonni ploomidžemmi „Magiun de prune Topoloveni“.

Toote „Magiun de prune Topoloveni“ tuntusest annavad tunnistust ajakirjanduses ilmunud artiklid ja väljaanded (erialakirjandus), millest kohalikud ja riiklikud ajalehed ja ajakirjad (Jurnalul Național, Adevărul, the Money Channel, Gândul, Capital) avaldavad sageli väljavõtteid, samuti alates 2002. aastast mitmetel näitustel saavutatud auhinnad, millest võib märkida Rumeenia tööstusliidu korraldatud riiklikku hoidiste messi (džemm võitis seal eriauhinna „Marca de Aur“). 2010. aastal sai „Magiun de prune Topoloveni“ ITQI (International Taste & Quality Institute) auhinna.

2008. ja 2010. aasta vahel edastati kohalikes ja riiklikes telekanalites mitmeid saateid „Magiun de prune Topoloveni“ iseloomulike omaduste tutvustamiseks. „Magiun de prune Topoloveni“ autentsust aitab säilitada ka toote levitamise ja müügi viis, mis toimub Topoloveni laadaga samalaadsete laatade kaudu.

Traditsioonilise tarbimisega seotud kohaliku toiduaine eripära aitavad tutvustada ka toote tutvustuskampaaniad (degusteerimised) riiklike ja rahvusvaheliste näituste ja messide raames (Grüne Woche Berliinis, Fruit Logistica Berliinis ja Alimentaria Barcelonas).

Viide tootespetsifikaadi avaldamisele

(viitemääruse artikli 6 lõike 1 teine lõik)

Veebisait: http://www.madr.ro/industrie-alimentara/sisteme-de-calitate-europene-si-indicatii-geografice/produse-agricole-si-alimentare/caiete-de-sarcini-2016.html

(1) ELT L 179, 19.6.2014, lk 17.

(2) ELT L 343, 14.12.2012, lk 1.

(3) ELT L 139, 30.4.2004, lk 1.